ดอลล์แข็งค่ารับข้อมูลศก.สหรัฐฯสดใส
สกุลเงินดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดนิวยอร์กเมื่อคืนนี้ (20 พ.ค.) หลังสหรัฐเปิดเผยข้อมูลเศรษฐกิจที่สดใสเกินคาด
21 พ.ค. 2559

สำนักข่าวอินโฟเควสท์รายงานว่า ค่าเงินยูโร (20 พ.ค.) แข็งค่าขึ้นเมื่อเทียบดอลลาร์สหรัฐที่ระดับ 1.1219 ดอลลาร์สหรัฐ จากระดับ 1.1200 ดอลลาร์สหรัฐ ในขณะที่เงินปอนด์ปรับตัวลงแตะระดับ 1.4506 ดอลลาร์สหรัฐ จากระดับ 1.4619 ดอลลาร์สหรัฐ ส่วนเงินดอลลาร์ออสเตรเลียเพิ่มขึ้นแตะ 0.7225 ดอลลาร์สหรัฐ จากระดับ 0.7224 ดอลลาร์สหรัฐ
ดอลลาร์สหรัฐแข็งค่าเมื่อเทียบเยนที่ระดับ 110.23 เยน จากระดับ 109.92 เยน และเพิ่มขึ้นเมื่อเทียบฟรังก์สวิส ที่ระดับ 0.9908 ฟรังก์ จากระดับ 0.9902 ฟรังก์ ในขณะที่ขยับขึ้นเมื่อเทียบดอลลาร์แคนาดา แตะที่ 1.3129 ดอลลาร์แคนาดา จาก 1.3087 ดอลลาร์แคนาดา
สกุลเงินดอลลาร์ได้รับแรงหนุนจากรายงานของสมาคมนายหน้าอสังหาริมทรัพย์แห่งชาติของสหรัฐ (NAR) ที่ระบุว่า ยอดขายบ้านมือสองเพิ่มขึ้นอย่างต่อเนื่องและมากกว่าคาดการณ์ โดยยอดขายเดือนเม.ย.พุ่งขึ้น 1.7% เมื่อเทียบรายเดือน สู่ระดับสูงสุดในรอบสามเดือนที่ 5.45 ล้านยูนิต บ่งชี้ว่าความต้องการบ้านยังคงแข็งแกร่งและตลาดที่อยู่อาศัยสหรัฐยังฟื้นตัวขึ้น
นักวิเคราะห์คาดการณ์ก่อนหน้านี้ว่ายอดขายบ้านมือสองเดือนเม.ย. จะเพิ่มขึ้นเล็กน้อยมาอยู่ที่ 5.4 ล้านยูนิต จากระดับของเดือนมี.ค.ที่ 5.36 ล้านยูนิต ซึ่งเป็นตัวเลขที่ปรับทบทวนขึ้นจาก 5.33 ล้านยูนิตในรายงานก่อนหน้านี้ ข้อมูลดังกล่าว กระตุ้นการคาดการณ์ของตลาดที่คาดว่า ธนาคารกลางสหรัฐ (FED) อาจจะปรับขึ้นอัตราดอกเบี้ยในเดือนมิ.ย.นี้